ФIыщIэ псалъэхэр
Мазэ кIуам Къэбэрдей-Балъкъэр Республикэм и Iэтащхьэм и Интернет-сайтым тхыгъэ 240-м нэблагъэ къралъхьащ.
Абыхэм ящыщу 68-р теухуащ псэупIэхэр ухуэным, къэщэхуным япыщIа Iуэхухэм. ЛэжьапIэкIэ ядэIэпыкъуну къелъэIуу Къанокъуэ Арсен зыкъыхуагъэзащ цIыху 16-м. Тхыгъэхэр къызыбгъэдэкIхэм ящыщу цIыху 26-р узыншагъэр хъумэнымрэ егъэджэныгъэмрэ, цIыху 21-р псэупIэ-коммунальнэ Iуэхутхьэбзэхэр тэмэму зэрызэфIамыгъэкIым егъэпIейтей. Апхуэдэу тхыгъэу 7-м мыхъумыщIагъэ зэмылIэужьыгъуэхэр зэрыщыIэр, тхыгъэу 11-м зэфIэгъэкIыпхъэу къалъытэ Iуэху пыухыкIахэр къыщыгъэлъэгъуащ. ЩIыпIэ унафэр зезыгъакIуэ органхэм, псэупIэ-коммунальнэ хозяйствэм и IэнатIэхэм я лэжьэкIэм, къинэмыщI Iуэхухэм топсэлъыхь республикэм и цIыхуу 80-р. Къанокъуэ Арсен фIыщIэ къыхуащIу зыкъыхуагъэзащ цIыхуи 10-м.
Сабий куэд зиIэ, Бахъсэн къалэм щыпсэу Доткъул Марианнэ хьэрычэт IуэхущIапIэ щхьэхуэ къызэIуихыну и мурадщ икIи абы папщIэ ахъшэкIэ дэIэпыкъуну республикэм и Iэтащхьэм лъэIукIэ зыкъыхуигъэзащ. Къанокъуэ Арсен и унафэкIэ КъБР-м Экономикэ зыужьыныгъэмкIэ и министерствэм цIыхубзыр щыгъуазэ ищIащ «2012 — 2015 гъэхэм хьэрычэт IэнатIэ мыинхэмрэ курытхэмрэ зегъэужьыныр, абыхэм ядэIэпыкъуныр» республикэ программэ хэхам хиубыдэу республикэм и муниципальнэ щIыналъэхэм дызыхуэкIуэ мазэм сом мин 300-м нэблагъэ субсидиехэр иратын папщIэ конкурсхэр зэрырагъэкIуэкIыну щIыкIэм. Абы хэт хъунущ щIалэгъуалэ хьэрычэт Iуэху езыгъэжьэну зи мурадхэр (- цIыху щхьэхуэу илъэс 30-м щIимыгъуахэр, апхуэдэу зи ныбжьыр илъэс 30-м щхьэдэмыхахэм къызэрагъэпэща юридическэ IэнатIэхэр). Апхуэдэу субсидиехэр хухахынущ иджырей жыг хадэхэр хэсэнымкIэ, хадэхэкIхэр теплицэхэм щыгъэкIынымкIэ проект нэхъыфIхэр зэхэзылъхьахэм. Абы къыхэкIыу конкурсым хэт хъунущ КъБР-м и Iэтащхьэм лъэIукIэ зыкъыхуэзыгъэза цIыхубзри. Зэпеуэр зэрекIуэкIынум нэхъ зэпкърыхауэ цIыхухэм щыгъуазэ зыщащI хъунущ езы район администрацэхэм.
«Дэшхуей хадэр» зи зыгъэпсэхупIэ сабийхэм я анэхэм къабгъэдэкIыу КъБР-м и Iэтащхьэм зыкъыхуигъэзащ Налшык щыщ Ягджян Татьянэ: «ФIыщIэ ин пхузощI мы щIыпIэм сабий джэгупIэ зэрыщебгъэщIам къыхэкIыу. Ауэ сынолъэIуну сыхуейт нэхъыщIэ дыдэхэм папщIэ пшахъуалъэ джэгупIэ къызэребгъэгъэпэщыну». Къанокъуэ Арсен и унафэкIэ а лъэIур игъэзэщIащ Налшык къалэм щэнхабзэмкIэ и паркхэм я зэгухьэныгъэм.
«Искож» хьэблэм щыпсэухэм я цIэкIэ Мусукаевым и уэрамым пэгъунэгъу спорт губгъуэ цIыкIур щIэуэ къызэрахухьыжам папщIэ КъБР-м и Iэтащхьэм фIыщIэ къыхуищIащ Пажитновэ Наталье: «Иджы ди сабийхэм хуиту топ кърахуэкI мэхъу, гъуэгум телъэдэнкIэ мышынэу. Апхуэдэу хэхауэ фIыщIэ яхудощI махуэм жэщри пагъэувэурэ лэжьа икIи псори зыхуей хуэзэу зэтезыгъэувэжа лэжьакIуэхэм».
Фигу къэдгъэкIыжынщ Шэджэм районым щыпсэухэм къагъэхьа тхыгъэхэм япкъ иткIэ, КъБР-м и Iэтащхьэм къэпщытэныгъэ хэха зэрыригъэкIуэкIар. Къапщтэмэ, ахэр къэлъэIуауэ щытащ Шэджэм етIуанэ къуажэм Лениным и цIэр зезыхьэ и уэрамымрэ «Кавказ» федеральнэ гъуэгумрэ я зэблэкIыпIэм светофор трагъэувэну. А щIыпIэм Къанокъуэ Арсен езыр кIуэри еплъащ икIи зыхуэфащэ министерствэхэмрэ щIыналъэ администрацэм и Iэтащхьэхэмрэ унафэ яхуищIащ мы Iуэхур икIэщIыпIэкIэ зэфIагъэкIыну.
КъБР-м и Iэтащхьэмрэ Правительствэмрэ
я пресс-IуэхущIапIэ
